Chaos by Tshwane-hoofkantoor toe EFF daar invaarDie EFF in Tshwane eis dat ‘n nuwe burgemeester verkies word en het die kantoorgebou ingevaar, glo om burgemeesterskomiteelede uit hul kantore te boender. (Foto: EFF) Chaos het Donderdag by Tshwane House, waar die Tshwane-metroraad gesetel is, geheers nadat lede van die EFF van kantoor tot kantoor gemarsjeer en lede van die burgemeesterskomitee opdrag gegee het om hul goed te pak en hul kantore te verlaat. Die EFF dring daarop aan dat ŉ nuwe burgemeester verkies word nadat Randall Williams Maandag sy bedanking as burgemeester van Tshwane ingedien het. Williams het aanvanklik aangedui dat sy bedanking om middernag in werking tree, maar hy het later ŉ gewysigde brief gestuur waarin hy sê dat sy bedanking op 28 Februarie in werking sal tree. Die tydperk is verleng om te verseker die metroraad se werk gaan ononderbroke voort en dat die burgemeesterskomitee in plek bly. We are doing door to door in Tshwane House evicting all the redundant MMCs who are still executing executive duties. It's uncalled for! Under who's powers are they working in these offices? They must adhere to the Municipal Structures act — Odwa Notununu Selfless Fighter (@OdwaNotununu) February 16, 2023 Sipho Stuurman, die burgemeester se woordvoerder, sê Williams is tans met spesiale verlof terwyl Peter Sutton in sy plek as burgemeester waarneem. ŉ Spesiale raadsvergadering sou Dinsdag gehou word om die twee briewe te bespreek, maar volgens Stuurman het die speaker die vergadering uitgestel nadat hy regsadvies ontvang het dat die tweede brief – dat Williams tot 28 Februarie in sy pos bly – geldig is. Stuurman sê Williams het heeltemal binne sy regte opgetree; hy is nie uitgestem nie, maar het sy bedanking as burgemeester ingedien. ‘n Skermgreep uit ‘n video wys hoe mense uit die kantore verjaag word. (Skermgreep: Facebook) Die EFF hou vol die raad is tans sonder burgemeester en dat niemand “die magte van die burgemeesterskantoor kan opneem sonder dat hy deur die raad verkies is nie”. Hulle betwis die geldigheid van die tweede brief. “Dit kom daarop neer dat daar tans geen munisipale regering is nie en dat alle burgemeesterskomiteelede alle bates wat aan hulle toegewys is, ook lyfwagte, met onmiddellike inwerkingtrede moet teruggee,” het Obakeng Ramabodu, die EFF se streeksvoorsitter, vroeër gesê. The EFF in Tshwane has taken upon themselves to remove the Mayoral Committee in the City of Tshwane. All VIP cars have been locked ????. We don’t have a Mayor in the City of Tshwane. ???? pic.twitter.com/hH6cWkzlWW — EFF Tshwane Region (@TshwaneEff) February 16, 2023 Die party vra ook dat ŉ nuwe burgemeester dringend en by wyse van ŉ geheime stemming verkies word. Stuurman sê daar was Donderdagoggend heelwat gestamp en gestoot en dat amptenare gevra is om vir veiligheidsredes die burgemeesterskantoor te verlaat. “Die EFF is gewelddadig. Dit kan nooit aanvaar word nie,” het hy gesê. Volgens hom het die stadsbestuurder die polisie ontbied om in te gryp. Die Gautengse polisie het nog nie op navrae om kommentaar gereageer nie, maar volgens Stuurman was die situasie ŉ kort ruk gelede rustig.